b"\n_START_ARTICLE_\nBarcelona\n_START_SECTION_\nSijainti ja maastonmuodot\n_START_PARAGRAPH_\nBarcelona sijaitsee V\xc3\xa4limeren rannikolla 120 kilometri\xc3\xa4 Pyreneiden vuoristosta etel\xc3\xa4\xc3\xa4n. Kaupunki levitt\xc3\xa4ytyy tasangolle, jota reunustaa Llobregatjoki etel\xc3\xa4ss\xc3\xa4, Bes\xc3\xb2sjoki pohjoisessa ja Litoralvuoristoon kuuluva Collserolan vuorijono l\xc3\xa4nness\xc3\xa4. Collserolan korkein huippu on 512 metri\xc3\xa4 korkea Tibidabo ja sen juurella on useita pienempi\xc3\xa4 kukkuloita, kuten Monterols, Putget, Carmel, Rovira ja Peira. Lis\xc3\xa4ksi keskustan lounaispuolella kohoaa 192 metri\xc3\xa4 korkea Montju\xc3\xafcin kukkula._NEWLINE_Barcelona kuuluu Barcelonan maakuntaan ja sen naapurikaupunkeja ovat Santa Coloma de Gramenet, Badalona ja Sant Adri\xc3\xa0 pohjoisessa ja L'Hospitalet de Llobregat etel\xc3\xa4ss\xc3\xa4.\n_START_SECTION_\nN\xc3\xa4ht\xc3\xa4vyyksi\xc3\xa4\n_START_PARAGRAPH_\nBarcelonassa on lukuisia niin sanotun katalonialaisen modernistityylin rakennuksia. Modernistityyli on paikallinen vastine art nouveau- ja jugendstil-tyyleille. Suuntauksen syntymiseen ja kehitykseen ovat vaikuttaneet useat arkkitehdit, mutta kuuluisimpia ovat Antoni Gaud\xc3\xadn luomukset. Kaupungin tunnetuin maamerkki on Gaud\xc3\xadn 1800-luvun lopulla suunnittelema, yh\xc3\xa4 rakenteilla oleva Sagrada Fam\xc3\xadlia, katolinen kirkko. Gaud\xc3\xad suunnitteli my\xc3\xb6s Parc G\xc3\xbcellin puistokompleksin. Gaudin ty\xc3\xb6t ovat Unescon maailmanperint\xc3\xb6kohteita._NEWLINE_Barcelonan vanhakaupunki (Ciutat Vella) on Euroopan suurimpia keskiaikaisia keskustoja, ja siell\xc3\xa4 sijaitsee muun muassa Barcelonan goottilainen katedraali. Vanhakaupunki jakautuu useampaan eri naapurustoon, kuten Barri G\xc3\xb2tic, Raval ja Born. Barceloneta on ensimm\xc3\xa4inen vanhan keskustan ulkopuolelle rakennettu kaupunginosa. Eixamplen eli laajennusosan rakentaminen alkoi 1850-luvulla. Gr\xc3\xa0cia ja monet muut ymp\xc3\xa4r\xc3\xb6iv\xc3\xa4t pienet kaupungit liitettiin laajentuvaan Barcelonaan 1800-luvun loppupuolella, mutta ne ovat osittain s\xc3\xa4ilytt\xc3\xa4neet oman pikkukaupunkimaisen rakenteensa. 1950- ja 1960-luvuilla kaupunki kasvoi nopeasti muualta Espanjasta tulleen siirtolaisuuden ansiosta, ja sinne rakennettiin uusia l\xc3\xa4hi\xc3\xb6m\xc3\xa4isi\xc3\xa4 kerrostaloalueita, kuten La Mina ja Poble Nou._NEWLINE_Sagrada Fam\xc3\xadlian ja keskustan keskiaikaisten osien lis\xc3\xa4ksi Barcelonan t\xc3\xa4rkeimpiin n\xc3\xa4ht\xc3\xa4vyyksiin kuuluvat muun muassa Palau de la M\xc3\xbasica Catalana, Montju\xc3\xafcin kukkula kaupungin etel\xc3\xa4puolella, l\xc3\xa4nsipuolella sijaitseva Tibidabovuori huvipuistoineen ja kirkkoineen, Pla\xc3\xa7a de Catalunyalta venesatamaan johtava La Ramblan k\xc3\xa4velykatu sek\xc3\xa4 venesataman tuntumassa sijaitseva rantakatu, Passeig Mar\xc3\xadtim. Historiallisten rakennusten lis\xc3\xa4ksi Barcelonassa on mielenkiintoista nykyarkkitehtuuria._NEWLINE_Montju\xc3\xafcin rinteill\xc3\xa4 kohoaa my\xc3\xb6s kansallispalatsi, Palau Nacional, jonka ymp\xc3\xa4rille on rakennettu messukeskus, Fira de Barcelona, jossa k\xc3\xa4y vuosittain erilaisissa kansainv\xc3\xa4lisiss\xc3\xa4 messutapahtumissa jopa 3,5 miljoonaa vierailijaa. Montju\xc3\xafcissa on vuoden 1936 Barcelonan peruuntuneita olympialaisia varten rakennettu urheiluareena Estadi Ol\xc3\xadmpic Llu\xc3\xads Companys. Vuoden 1992 toteutuneita olympialaisia varten toteutetut rakennukset, kuten Palau Sant Jordi, (arkkitehti Arata Isozaki, 1990) kattavat suuren osan Montju\xc3\xafcin rinteist\xc3\xa4, ja stadionin edustalla kohoava valkoinen televiestint\xc3\xa4antenni (arkkitehti Santiago Calatrava) on yksi Barcelonan tunnusmerkeist\xc3\xa4._NEWLINE_Espanjalainen kyl\xc3\xa4 (Poble Espanyol) on Montju\xc3\xafcin olympiastadionin laidalla sijaitseva, muurien ymp\xc3\xa4r\xc3\xb6im\xc3\xa4 kauppa- ja ravintolakompleksi, jonka tekee erityiseksi se, ett\xc3\xa4 nimens\xc3\xa4 mukaisesti muurien sis\xc3\xa4lt\xc3\xa4 l\xc3\xb6ytyy muun muassa pienoismalleja Espanjan eri alueiden t\xc3\xa4rkeimmist\xc3\xa4 n\xc3\xa4ht\xc3\xa4vyyksist\xc3\xa4. T\xc3\xa4m\xc3\xa4 muurien ymp\xc3\xa4r\xc3\xb6im\xc3\xa4 \xe2\x80\x9dkyl\xc3\xa4\xe2\x80\x9d on jaettu pieniin kujiin, joiden varsilla olevat rakennukset on nekin rakennettu maan eri osien rakennustyylien ominaispiirteit\xc3\xa4 j\xc3\xa4ljitellen._NEWLINE_Museoista t\xc3\xa4rkeimpi\xc3\xa4 ovat Barcelonan arkeologinen museo, Picasso-museo sek\xc3\xa4 vuonna 2004 t\xc3\xa4ysin restauroitu tiedekeskus (Museu de la Ci\xc3\xa8ncia). Lis\xc3\xa4ksi kaupungissa on paljon pieni\xc3\xa4 museoita, joista kenties erikoisimpia ovat suklaamuseo ja hologrammimuseo._NEWLINE_Barcelonassa on G\xc3\xbcellin puiston lis\xc3\xa4ksi lukuisia muita puistoalueita, joista merkitt\xc3\xa4vimpi\xc3\xa4 ovat Barcelonan keskuspuisto Parc de la Ciutadella, johon kuuluu muun muassa el\xc3\xa4intarha; Parc del Laberint Hortan kaupunginosassa sek\xc3\xa4 Montju\xc3\xafcin puistoalueet, niist\xc3\xa4 erityisesti kaktuspuisto._NEWLINE_Barcelonassa k\xc3\xa4vi vuonna 2011 noin 6,9 miljoonaa matkailijaa, joista 5,2 miljoonaa (76%) saapui ulkomailta.\n_START_SECTION_\nHistoria\n_START_PARAGRAPH_\nTarun mukaan Barcinon perusti karthagolainen Hamilkar Barka \xe2\x80\x93 Hannibalin is\xc3\xa4. Roomalaiset perustivat iberiheimo laietaanien asutuksen l\xc3\xa4hettyville oman sotilasleirin. Roomalaisten vaikutuksen hiipuessa visigootit valloittivat kaupungin 400-luvulla, maurit 700-luvulla ja frankkien Kaarle Suuren poika Ludvig Hurskas vuonna 801. Maurien al-Mansur ry\xc3\xb6sti kaupungin 985. Sen j\xc3\xa4lkeen Barcelonaa hallinneet kreivit yhdistiv\xc3\xa4t niin sanotun Marca Hispanican alueen, joka oli frankkien oman valtakuntansa suojaksi muodostama puskurivy\xc3\xb6hyke frankkien ja maurien v\xc3\xa4lill\xc3\xa4._NEWLINE_My\xc3\xb6hemmin Barcelona saavutti itsen\xc3\xa4isen kaupunkivaltion aseman taantuakseen Aragonian ja Kastilian kuningaskuntien yhdistyess\xc3\xa4 1500-luvulla. Kaupunki tuhottiin pahoin itsen\xc3\xa4isen Katalonian tasavallan j\xc3\xa4lkeen 1640\xe2\x80\x931652 ja toisen kerran Espanjan perimyssodan aikaan 11. syyskuuta 1714._NEWLINE_1800-luvulla kaupunki kasvoi teollisen vallankumouksen mukana; 1888 siell\xc3\xa4 pidettiin maailmann\xc3\xa4yttely. Kaupungin kasvun kannalta t\xc3\xa4rke\xc3\xa4 tapahtuma oli keskiaikaisten muurien purkaminen 1850-luvulla. Espanjan sis\xc3\xa4llissodassa kaupunki oli anarkistien tukikohta ja tasavaltalaisten puolella, kunnes Francon joukot valloittivat sen 1939._NEWLINE_Vuonna 1957 barcelonalaiset lakkoilivat menestyksellisesti raitiovaunulipun hinnankorotusta vastaan. Lakolla oli merkitt\xc3\xa4v\xc3\xa4 poliittinen ja sosiaalinen vaikutus sotilasdiktatuurin ajan Espanjassa. 1970-luku merkitsi kaupungin elpymist\xc3\xa4 \xe2\x80\x93 katalonialaiset alkoivat vaatia poliittista autonomiaa ja suurempaa kulttuurista vapautta._NEWLINE_Syyskuussa 1962 suuret tulvat tappoivat yli 800 ihmist\xc3\xa4 kaupungin ymp\xc3\xa4rist\xc3\xb6ss\xc3\xa4. V\xc3\xa4h\xc3\xa4isempi\xc3\xa4 tulvia esiintyy l\xc3\xa4hes joka syksy, joskus my\xc3\xb6s kev\xc3\xa4isin._NEWLINE_Vuonna 1992 Barcelona oli kes\xc3\xa4olympialaisten is\xc3\xa4nt\xc3\xa4kaupunki. Olympialaiset my\xc3\xb6nnettiin kaupungille vuonna 1986. Olympialaisilla on ollut suuri merkitys erityisesti matkailun kehitt\xc3\xa4misess\xc3\xa4._NEWLINE_Vuonna 2004 Barcelonassa j\xc3\xa4rjestettiin ensimm\xc3\xa4inen Unescon tukema kansainv\xc3\xa4linen kulttuurien kohtaamispaikka Forum Barcelona 2004.\n_START_SECTION_\nUrheilu\n_START_PARAGRAPH_\nBarcelonan tunnetuin urheiluseura on Futbol Club Barcelona, joka on er\xc3\xa4s maailman tunnetuimmista jalkapalloseuroista. Sen kotistadion on l\xc3\xa4hes 100\xc2\xa0000 -paikkainen Camp Nou. Toinen paikallisseura on Reial Club Deportiu Espanyol de Barcelona. Kaupunki tunnetaan my\xc3\xb6s FC Barcelonan koripallo- ja k\xc3\xa4sipallojoukkueista, jotka ovat saavuttaneet useita seurajoukkueiden Euroopan-mestaruuksia. FC Barcelonalla on my\xc3\xb6s yleisurheilujaosto._NEWLINE_Koska Barcelona oli vuoden 1992 olympialaisten is\xc3\xa4nt\xc3\xa4kaupunki, kaupungissa on my\xc3\xb6s olympiastadion, Llu\xc3\xads Companys. Se rakennettiin alkujaan vuoden 1929 maailmann\xc3\xa4yttely\xc3\xa4 varten mutta kunnostettiin olympialaisiin. Montju\xc3\xafcin kukkulalla sijaitseva stadion toimi aiemmin RCD Espanyolin kotikentt\xc3\xa4n\xc3\xa4._NEWLINE_Barcelona on tunnettu my\xc3\xb6s espanjalaisen tenniksen keskuksena, ja niinp\xc3\xa4 kaupungista l\xc3\xb6ytyykin useita maineikkaita tennisseuroja, joista tunnetuin lienee Real Club de Tenis Barcelona eli Barcelonan kuninkaallinen tennisseura._NEWLINE_Montmel\xc3\xb3ssa, 20 km kaupungin keskustasta koilliseen  sijaitsee Katalonian Formula 1 -rata, Circuit de Catalunya.\n_START_SECTION_\nKoulutus\n_START_PARAGRAPH_\nBarcelonassa toimii seitsem\xc3\xa4n korkeakoulua. Vanhin niist\xc3\xa4, Barcelonan yliopisto, on perustettu 1450. Useimmissa kouluissa annetaan opetusta sek\xc3\xa4 espanjan ett\xc3\xa4 katalonian kielill\xc3\xa4.\n_START_SECTION_\nPolitiikka\n_START_PARAGRAPH_\nBarcelonan pormestari on Barcelona en Com\xc3\xba -puolueen Ada Colau, joka vannoi pormestarinvalan 13.6.2015. Edellinen pormestari oli Xavier Trias.  _NEWLINE_Barcelonan politiikan haasteita on erityisesti siirtolaisuus, joka vuosittain kasvaa l\xc3\xa4hes r\xc3\xa4j\xc3\xa4hdysm\xc3\xa4isesti ja jonka tekee ongelmalliseksi ennen kaikkea se, ett\xc3\xa4 suuri osa siirtolaisista tulee maahan laittomasti._NEWLINE_Katalaanin ja espanjan v\xc3\xa4linen kielikysymys sek\xc3\xa4 siihen liittyv\xc3\xa4 kansallismielisyys erilaisine rinnakkais- ja vastakkaisilmi\xc3\xb6ineen ovat my\xc3\xb6s merkitt\xc3\xa4vi\xc3\xa4 haasteita kaupungin politiikalle.\n_START_SECTION_\nLiikenne\n_START_PARAGRAPH_\nBarcelonan liikennett\xc3\xa4 hoitavat bussit, metro, paikallisjunat ja kaksi k\xc3\xb6ysirataa. Barcelonan metro avattiin vuonna 1924. Nykyisin se k\xc3\xa4sitt\xc3\xa4\xc3\xa4 11 linjaa. Barcelonan lentoasema sijaitsee noin kymmenen kilometri\xc3\xa4 kaupungista lounaaseen. _NEWLINE_Barcelonan satama on merkitt\xc3\xa4v\xc3\xa4 rahtisatama. Sielt\xc3\xa4 on henkil\xc3\xb6liikennett\xc3\xa4 Italiaan ja Baleaarien saarille."